《宿凤翅山悬泉寺》
宋代·张耒

秋山晚景凉，幽路转石壁。
稍知步武峻，渐与鸡犬隔。
层崖恃我西，悬瀑垂百尺。
崩腾捣重泓，昼夜碎珪璧。
天寒行已深，岭转客暂息。
最爱下山泉，潺潺马蹄侧。
重门敞幽寺，台殿互开辟。
野僧三四人，披衣出迎客。
阴阴修竹静，下有神龙宅。
泓澄一亩泉，黯黯万古色。
翛然改瞻视，异物如不隔。
萧萧毛发疏，伫立动神魄。
云低秋天阴，木落山日夕，
房寒灯火青，夜久人语寂。
通宵淡无梦，起望晓天白。
山川接周韩，清洛去不极。
我无轩冕意，野性自夙昔。
尘埃阻幽好，奔走愧谋食。
偷闲到丘壑，便欲老泉石。
君有在笼鹤，岂愿潜六翮。
将复且复止，既去缓吾策。
寄语山中人，行当蜡双屐。

作者简介：张耒（1054—1114年），字文潜，号柯山，亳州谯县(今安徽亳州市)人。北宋时期大臣、文学家，人称宛丘先生、张右史。代表作有《少年游》、《风流子》等。《少年游》写闺情离思，那娇羞少女的情态跃然纸上，让人羡煞爱煞，那份温情美妙真是有点“浓得化不开”。著有《柯山集》、《宛邱集》。词有《柯山诗余》。列为元佑党人，数遭贬谪，晚居陈州。